I. Priame postúpenia pohľadávok realizované Slovenskou konsolidačnou, a.s.

Prvými odplatnými postúpeniami pohľadávok, ktoré Slovenská konsolidačná, a.s. (ďalej aj „SK, .a.s.“) zrealizovala po svojom vzniku bol odpredaj dvoch individuálnych pohľadávok v roku 2000, ktorý sa realizoval formou priameho predaja, bez verejného výberového konania. Takýto postup SK, a.s. bol de facto ukončením revitalizačných projektov dlžníkov, ktoré boli pripravené a realizované ešte pôvodnými veriteľskými bankami. 

Išlo o nasledovných dlžníkov : 

•	Technické sklo, a.s.,  Agátová 22, Bratislava
Postupník: 	Istrobanka, a.s. Laurinská 1, Bratislava
Nominálna výška pohľadávky: 	167 613 943,70 Sk
Odplata/splátka/postúpenie: 	 	124 835 234,20 Sk
Dôvod riešenia:  Kompletná reštrukturalizácia úverových vzťahov dlžníka. Dlžník splatil, resp. reštrukturalizoval všetky svoje úverové vzťahy a zmenky s cieľom získať ako financujúcu banku  výhradne ISTROBANK-u, a.s.. 

•	PCHZ Chémia, a.s., M.R. Štefánika 71, Žilina
Postupník: 	Aquqfil Textile Yarns, S.P.A., Taliansko (člen Bonazzi Gruppo)
Nominálna výška pohľadávky: 	63 720 000,- Sk
Odplata/postúpenie: 			1,144  mil. EURO (diskontovaním úverov)
Dôvod riešenia: Vstup strategického investora (Bonazzi Gruppo Taliansko) do spoločnosti PCHZ Žilina. De facto sa jednalo sa o predčasné splatenie pohľadávky dlžníkom.

Vyššie uvedené obchodné prípady boli riadne schválené v Predstavenstve SK, a.s. a následne v Dozornej rade SK, a.s.. Uvedené obchodné prípady sú doposiaľ jedinými priamymi predajmi realizovanými SK, a.s. Ďalšie obchodné prípady uskutočnila SK, a.s. výlučne formou súťažného postúpenia pohľadávok, a to prostredníctvom verejného výberového konania alebo obchodnou verejnou súťažou.

II. Súťažné postúpenia pohľadávok realizované Slovenskou konsolidačnou, a.s.

A. Obchodná verejná súťaž - I. (ďalej aj „OVS I.“)

SK, a.s. prvý individuálny predaj pohľadávok formou obchodnej verejnej súťaže uskutočnila voči 14 dlžníkom (so sídlom v Slovenskej republike (SR), v Českej republike  (ČR) a  v Ruskej federácii (RF)). Uvedený predaj mal zreálniť očakávania SK, a.s. vo vzťahu k výnosnosti predaja pohľadávok touto cestou. 

Súťaž bola vyhlásená v decembri 2000 inzerciou v denníkoch v Slovenskej republike a Českej republike, a taktiež na internetovej adrese. Súťažné podmienky umožňovali výlučne individuálne predaje pohľadávok voči jednému dlžníkovi. 
 
O kúpu predmetných pohľadávok prejavilo záujem, formou predloženia záväznej ponuky, 26 záujemcov.

Na základe posúdenia predložených návrhov výberovou komisiou (súčasťou hodnotenia bolo aj posúdenie ponúk vzhľadom na znalecké posudky), Investičným výborom SK, a.s.  Predstavenstvo SK, a.s. odporučilo Dozornej rade SK, a.s. schváliť odplatné postúpenie u 8 dlžníkov. 

Dozorná rada SK, a.s. odsúhlasila odplatné postúpenie u 5 dlžníkov (2 so sídlom v SR, 2 so sídlom v RF a 1 so sídlom v ČR). U pohľadávok voči dlžníkom v RF nedošlo k úhrade kúpnej ceny, a preto nedošlo k postúpeniu týchto pohľadávok na víťazov súťaže.

Z uvedeného vyplýva, že prostredníctvom OVS I. reálne došlo k odplatnému postúpenie pohľadávok voči 3 dlžníkom z ponúkaných 14. 

Výsledná sumarizácia OVS I.:

Dlžník/projekt

Nominálna hodnota 
pohľadávky

Z toho istina

Predajná cena

% predajnej ceny voči  nominálu

% predajnej ceny voči istine*

Omnia Invest, s.r.o. | 93 141 409,13 Sk | 91 295 778,24 Sk | 11 500 000,00 Sk | 12,35% | 12,60%
Oravské ferozliatinárske závody, a.s. | 998 968 773,34 Sk | 891 583 101,31 Sk | 65 000 000,00 Sk | 6,51% | 7,29%
Kožiarske závody, s.r.o. | 234 012 772,66 Sk | 206 978 994,11 Sk | 20 000 000,00 Sk | 8,55% | 9,66%
* zahraniční investori nepovažujú úroky za bonitnú súčasť pohľadávky

B. Obchodná verejná súťaž - Pilotný predaj pohľadávok I. (ďalej aj „OVS - PP I.“)

Prvý súborový predaj pohľadávok bol realizovaný na základe rozhodnutia Predstavenstva SK, a.s., ktorým bola vyhlásená Obchodná verejná súťaž  - Pilotný predaj pohľadávok I. o najvýhodnejší návrh na uzavretie zmluvy o postúpení pohľadávok voči 119 vybraným dlžníkom v objeme 13,314 mld. Sk.

OVS - PP I. bola vyhlásená inzerátmi v troch slovenských denníkoch, v dvoch zahraničných periodikách a taktiež na internetovej adrese.

Záujem o účasť v súťaži prejavilo 24 záujemcov. Účastníci súťaže boli povinní doručiť vyhlasovateľovi v lehote do uzávierky súťaže návrhy na postúpenie pohľadávok. Návrhy predložilo 9 záujemcov, z toho 3 spoločnosti doručili návrhy bez predchádzajúceho prejavenia záujmu o účasť v súťaži, čím nebola splnená podmienka súťaže.

Záujemca
Penta Investments Lmt.
EMTECO spol. s r.o.
Reichman & Partners Consulting, s.r.o.
Salomon Brothers International Ltd.
Loan Acquisition Corporation
U.B.N. SA (Cargill ...)
Union Invest Capital, a.s.
Realfin, s.r.o.
KP Invest Slovakia, s.r.o.

Vyhodnotenie OVS – PP I. sa konalo v máji 2001. Sedem člennú výberovú komisiu menoval generálny riaditeľ po predchádzajúcom vylosovaní Predstavenstvom SK, a.s..

Na základe predstavenstvom schválených kritérií:
•	50% kúpna cena,
•	20% splátkový kalendár,
•	30% zabezpečenie platby

vyhodnotila komisia ako najvýhodnejšiu ponuku spoločnosti Penta Investments Ltd..

Predstavenstvo SK, a.s. schválilo priebeh OVS- PP I. a odporučilo Dozornej rade SK, a.s. schváliť na základe poradia stanoveného výberovou komisiou ako víťaza OVS–PP I. spoločnosť Penta Investments Ltd. Ponúknuté odplaty prevyšujúce ponuku spoločnosti Penta Investments Ltd. neboli vyhodnotené ako víťazné z dôvodu nedostatočných garancií o finančnej spôsobilosti uhradiť ponúknutú odplatu.

Na rozdiel od odporúčania Predstavenstva SK, a.s., Investičný výbor SK, a.s. odporučil Dozornej rade SK, a.s., aby sa víťazným subjektom pre odpredaj pohľadávok z OVS-PP I. stala spoločnosť Salomon Brothers International Ltd.. Dôvodom tohto odporučenia bez ohľadu na výšku ponúkanej ceny bol názor, že je potrebné klásť väčší dôraz: „na tradície a skúsenosti v oblasti práce s pohľadávkami, čo znamená prínos štandardných kritérií do obchodného prostredia SR, maximálnu transparentnosť celej transakcie, ako aj prílev zahraničných investícií do Slovenskej republiky“.

Dozorná rada SK, a.s. zobrala na vedomie Správu o priebehu OVS–PP I. a uložila Predstavenstvu SK, a.s. v zmysle zverejnených podmienok súťaže: „odmietnuť všetky predložené návrhy“ a realizáciu predmetného súboru pohľadávok zabezpečiť formou verejného výberového konania, t.j. súťaž zopakovať. Dozorná rada SK, a.s. takto rozhodla na základe prehodnotenia celého priebehu OVS – PP I., ktorý bol najmä z dôvodu nesprávneho postupu zamestnanca SK, a.s. zodpovedného za realizáciu OVS-PP I. (Ing. Szemzö), ktorý nezabezpečil dôkladnú informovanosť zahraničných záujemcov o podmienkach účasti v predmetnej súťaži a o nevyhnutnosti ich dodržania. Neoboznámil ich s podmienkami registrácie čo malo za následok, že doručené dokumenty potrebné pre registráciu boli vystavené po stanovenom termíne.

Na základe vyššie uvedených skutočností došlo k:

-	porušeniu zákonného ustanovenia § 283 Obchodného zákonníka, v zmysle ktorého bola predmetná obchodná verejná súťaž vyhlásená,
-	nesprávnemu usmerňovaniu zahraničných záujemcov prostredníctvom poradcov SK, a.s. (Barents Group/KPMG), čo spôsobilo, že postupy zahraničných záujemcov boli v rozpore s uverejnenými podmienkami predmetnej obchodnej verejnej súťaže,
-	narušeniu zásady transparentnosti, čím bol spochybniteľný regulárny priebeh predmetnej obchodnej verejnej súťaže,
-	odlišným stanoviskám Predstavenstva SK, a.s. a Investičného výboru SK, a.s. 

Vzhľadom na zistené skutočnosti Dozorná rada SK, a.s. konštatovala, že priamu osobnú zodpovednosť za uvedené porušenie má predseda predstavenstva a generálny riaditeľ Doc. Ing. Šikula, DrSc. a člen predstavenstva a námestník GR Ing. Szemzö. Po zvážení miery zodpovednosti Dozorná rada SK, a.s. odvolala Ing. Szemzö z funkcie člena predstavenstva SK, a.s. a zodpovednosť Doc. Ing. Šikulu, DrSc. bola riešená v intenciách Manažérskej zmluvy formou finančného postihu.

V tejto súvislosti je nutné uviesť, že nadväzne na nedostatky v činnosti SK, a.s. došlo k postupnej úplnej výmene manažmentu SK, a.s.

C.  Opakovaná súťaž: 
Verejné výberové konanie – Pilotný predaj pohľadávok I. (ďalej aj „VVK-PP I.“)

V máji 2001 Predstavenstvo SK, a.s. schválilo opakované vyhlásenie verejného výberového konania na Pilotný predaj pohľadávok I. Do VVK-PP I. bolo zaradených celkovo 116 dlžníkov v objeme 13,010 mld. Sk.

Vyhlásenie VVK-PP I. bolo zverejnené formou inzercie dvoch slovenských denníkoch a taktiež na internetovej adrese.

Vyhodnotenie vyhláseného VVK-PP I. sa uskutočnilo v júni 2001. V súlade so Štatútom výberovej komisie vymenoval generálny riaditeľ 5 členov výberovej komisie po predchádzajúcom vylosovaní Predstavenstvom SK, a.s..

Komisia rozhodovala na základe predstavenstvom schválených kritérií:
•	80% kúpna cena, 
•	20% bonita záujemcu (počet krajín v ktorých spravuje pohľadávky/objem spravovaných pohľadávok).

O ponúkaný súbor pohľadávok prejavili záujem:
•	Schroder Salomon Smith Barney-Anglicko, 
•	U.B.N.SA - Francúzsko 
•	VINACO Holdings Ltd.- Cyprus. 

Výberová komisia vyhodnotila ako najvýhodnejšiu ponuku spoločnosti: Vinaco Holdings Ltd., Nicosia Cyprus, ktorá reprezentuje spoluprácu spoločností CREDIT SUISSE FIRST BOSTON, PENTA INVESTMENTS LIMITED a VINACO HOLDING Ltd.. 

Predstavenstvo SK, a.s. a Investičný výbor SK, a.s. odporučili Dozornej rade SK, a.s. schváliť ako víťaza VVK-PP I. spoločnosť Vinaco Holdings Ltd., Nicosia Cyprus.

Dozorná rada SK, a.s. schválila postúpenie súboru pohľadávok spoločnosti Vinaco Holdings Ltd., Nicosia Cyprus za odplatu 431 mil. Sk.

Dňa 16.8.2001 Vinaco Holdings Ltd. uhradila odplatu, čím sa postúpenie stalo účinné. Nový veriteľ si následne fyzicky prevzal všetku dokumentáciu k postúpeným pohľadávkam, čo je zdokumentované preberacími protokolmi.

D. Verejné výberové konanie - II. (ďalej aj „VVK II.“)

Koncom minulého roka SK, a.s. začala prípravu projektu verejného výberového konania o najvhodnejšiu ponuku na odplatné nadobudnutie pohľadávok – VVK II. Do predaja boli zaradené pohľadávky voči 11 dlžníkom s celkovým objemom cca 4,5 mld. Sk.. V určenom termíne bolo doručených 18 ponúk.

Dozorná rada SK, a.s. na svojom zasadnutí schválila predaj nasledovných pohľadávok dlžníkov:

Názov | Súhrnná nominálna hodnota pohľadávok dlžníka v Sk | Ponúknutá odplata v Sk | Znalecký posudok v Sk | Ponúknutá odplata v % | Rozdiel medzi ponúknutou odplatou a znaleckým posudkom v Sk
Pasinvest, a.s. | 361 165 598,76 | 24 089 745,44 | 21 869 000,00 | 6,67% | 2 220 745,44
Skloobal, a.s. | 974 168 681,71 | 413 096 229,48 | 340 959 000,00 | 42,41% | 72 137 229,48
Bavex, a.s. | 184 482 811,80 | 10 168 692,59 | 5 455 000,00 | 5,51% | 4 713 692,59

III. Súťažné postúpenia pohľadávok realizované KBB, š.p.ú.

V zmysle schváleného Postupu pri odplatnom postúpení pohľadávky banky (platnosť a účinnosť dňom 11.09.2000 rešpektujúc § 524 – 530 Občianskeho zákonníka) pripravilo vedenie KBB, š.p.ú.  individuálny predaj pohľadávok, výber ktorých bol schvaľovaný Radou banky. Súťažné postúpenie týchto pohľadávok rešpektovalo najmä princíp:

•	najvyššej, respektíve najvýhodnejšej ponuky potenciálnych postupníkov pri stanovovaní výšky odplaty,
•	preferovanie formy jednorázovej úhrady.

Predaj pohľadávok banka inzerovala v troch kolách v denníkoch Hospodárske noviny a Roľnícke noviny (za klientov poľnohospodárskej výroby) a na internetovej stránke. Celkom bolo ponúknutých k súťažnému odplatnému postúpeniu 316 pohľadávok, pričom investori prejavili záujem o 106 pohľadávok.

Vzhľadom na náročnosť schvaľovacieho procesu, najmä v súvislosti s ohodnocovaním postupovanej pohľadávky znaleckými organizáciami, banka predala iba jednu pohľadávku voči dlžníkovi VARED, s.r.o. Otrokovice (výťažnosť 16,3%), i keď schválených bolo Radou banky viacero dlžníkov.

Dôvodom nerealizovania predaja bolo rozhodnutie Dozornej rady banky zo dňa 26.04.2001 zastaviť týmto dňom až do odvolania odplatné postupovanie pohľadávok.
 
Ministerstvo financií SR listom štátneho tajomníka číslo: 4028/2001–ŠTU zo dňa 13.08.2001  súhlasilo s obnovením postupovania pohľadávok banky s účinnosťou od 15.08.2001 s podmienkou preverenia postupu každého obchodného prípadu, ktorého predmetom bude odplatné postúpenie pohľadávok oddelením vnútornej kontroly KBB, š.p.ú., a to pred jeho samotnou realizáciou (tiež na vedomie Dozornej rade KBB, š.p.ú.).

V tomto zmysle banka prepracovala Postup pri odplatnom postúpení pohľadávky banky a po schválení Dozornou radou predložila zakladateľovi MF SR na schválenie. MF SR listom č. 22/2002 – KM zo dňa 24.01.2002 vzhľadom na rozhodnutie Výkonného výboru FNM SR  o zrušení KBB, š.p.ú. oznámilo, že nebude pokračovať v schvaľovacom postupe v uvedenej záležitosti.

IV. Preverovanie ručiteľských záväzkov štátnych inštitúcií.

Vzhľadom na informácie o uplatnení súdneho nároku na záruku SRZB, š.p.ú. v prípade jednej pohľadávky postúpenej v rámci VVK–PP I. (Mliekoservis, a.s., Zvolen) iniciovala generálna riaditeľka preverenie všetkých pohľadávok postúpených v rámci VVK–PP I. z hľadiska prípadnej existencie ručiteľského vzťahu niektorej zo štátnych inštitúcií. Následne o predmetnú previerku požiadali poslanci SK, a.s.. 

Na základe doterajších výsledkov previerky boli zistené nasledovné skutočnosti:

1.	Pri previerke SK, a.s. vychádzala z dokumentácie, ktorá zostala v SK, a.s. k dispozícii, nakoľko kompletná  dokumentácia  bola postúpená nadobúdateľovi pohľadávok VVK–PP I. v zmysle platných právnych predpisov Slovenskej republiky. Preverením týchto písomných podkladov boli zistené doklady preukazujúce ručenie štátnych inštitúcií v nasledovných prípadoch:

p.č. | IČO | Názov dlžníka | Pohľadávka v Sk | Ručenie
1 | 31560113 | METEOR, SPOL. S R.O. | 64 208 656,90 | Ručenie SZRB, š.p.ú. vo výške   10 000 000,- Sk s účinnosťou do 1.7.1993 - termín ukončenia rekonštrukcie objektu. Vzhľadom na nesplnenie podmienok zo strany dlžníka Meteor, s.r.o. vyplývajúcich zo záručnej listiny záruka sa stala po uplynutí termínu bezpredmetná.
2 | 31562728 | MLIEKOSERVIS, A.S. | 492 139 095,24 | Ručenie Štátnym podporným fondom pôdohospodárstva a potravinárstva SR vo výške         90 000 000,- Sk v zmysle Zmluvy o poskytnutí záruky zo dňa 5.6.1995 a Ručiteľskej listiny č. 2.046/Z-94/SPBPF zo dňa 5.6.1995.
3 | 31665586 | REIMANUS, SPOL. S R.O. | 329 625 551,10 | Záruka SZRB, š.p.ú. v zmysle záručnej listiny č. 002539-95 zo dňa 22.12.1995 na časť zostatku nesplateného úveru. Nevzťahuje sa na príslušenstvo zaručovaného úveru. Z dokumentácie vyplýva,  že podmienky na uplatnenie bankovej záruky neboli splnené a preto nie je možné očakávať jej vymožiteľnosť zo strany nového veriteľa.
4 | 31685935 | FEST - TEMEX KOŠICE, S.R.O. | 86 180 420,09 | Záruka SZRB, š.p.ú. v zmysle záručnej listiny č. 002611-95 zo dňa 31.1.1996 na časť zostatku nesplateného úveru. Nevzťahuje sa na príslušenstvo zaručovaného úveru. Z dokumentácie vyplýva,  že podmienky na uplatnenie bankovej záruky neboli splnené a preto nie je možné očakávať jej vymožiteľnosť zo strany nového veriteľa.
5 | 31351760 | DANUBE COMMERC TRUST, S.R.O. | 51 654 231,00 | Záruka SZRB, š.p.ú. v zmysle Záručnej listiny zo dňa 7.2.1994 na časť zostatku nesplateného úveru. Nevzťahuje sa na príslušenstvo zaručovaného úveru. Plnenie z bankovej záruky je možné až po realizácii všetkých zabezpečovacích prostriedkov. Jej platnosť bola podmienená predložením dokumentu, ktorý sa v dokumentácii nenachádza.

2.	Pri výbere pohľadávok zaradených VVK – PPI. nebola zo strany SK, a.s. venovaná pozornosť prípadnej existencii ručiteľských záväzkov štátnych inštitúcií, ktoré by znamenali ich povinnosť plniť záväzok za dlžníka.

3.	V rámci vnútorných predpisov SK, a.s. nebola ošetrená povinnosť zabezpečiť preverenie jednotlivých pohľadávok zaradených na odplatné postúpenie z pohľadu existencie ručiteľských záväzkov štátnych inštitúcií. 

Ďalšie preverovanie realizované súčasným vedením SK, a.s. bude smerovať predovšetkým k posúdeniu trestnoprávnej zodpovednosti manažmentu SK, a.s. zodpovedného za prípravu a realizáciu VVK-PP I. Na základe výsledkov budú vyvodené príslušné opatrenia voči zodpovedným osobám. 

Je potrebné zdôrazniť, že súčasné vedenie SK, a.s. venuje dôslednú pozornosť preverovaniu existencie ručiteľských záväzkov štátnych inštitúcií. V spolupráci s FNM SR overuje a porovnáva databázu pohľadávok za účelom vyselektovania tých dlžníkov, u ktorých je evidované ručenie FNM SR v zmysle § 15 ods. 3 zákona č. 92/91 Zb. o podmienkach prevodu majetku štátu na iné osoby. 

Obdobný proces preverenia záruk poskytnutých dlžníkom zo strany SZRB, š.p.ú v súčasnosti prebieha aj medzi SK, a.s. a SZRB, š.p.ú.

Predstavenstvo SK, a.s. súbežne iniciovalo proces identifikácie záruk poskytnutých v minulosti aj inými štátnymi fondmi a inštitúciami, vrátane nástupníckych subjektov, v prípade zrušených štátnych fondov. 

Cieľom takéhoto postupu je indetifikovať všetky pohľadávky v portfóliu SK, a.s., kde sa vyskytujú štátne záruky, pričom v týchto prípadoch sa hľadá také právne riešenie, ktoré vylúči možnosť uplatnenia týchto záruk zo strany nových veriteľov. 

V. Návrh vkladu MF SR do základného imania Slovenskej konsolidačnej, a.s.

Základným zámerom a poslaním SK, a.s. je vysporiadanie pohľadávok postúpených z reštrukturalizovaných bánk, s cieľom spoločnosti  maximalizovať výnosy z ich realizácie. 

SK, a.s. plánuje v roku 2002 realizáciu svojich pohľadávok prostredníctvom :

a)	vytvorenia Spoločného podniku na riadenie portfólia problémových pohľadávok so zahraničným investorom,
b)	individuálnymi resp. súborovými predajmi pohľadávok formou súťažného postúpenia (verejné výberové konanie, obchodná verejná súťaž).

V  zmysle Opatrenia MF SR č. 3177/1998-KM, ktorým sa ustanovuje účtová osnova a postupy účtovania pre podnikateľov je SK, a.s. povinná odpisovať postúpené pohľadávky. Podľa zákona o účtovníctve č. 563/1991 Zb. v znení neskorších predpisov postúpenie pohľadávok bude predstavovať odpis (tzn. náklady) v ich nominálnej hodnote. V dôsledku výrazného rozdielu medzi nominálnou hodnotou predávaných pohľadávok a ich reálnou predajnou cenou vznikajú Slovenskej konsolidačnej, a.s. náklady, ktoré negatívne ovplyvňujú výšku vlastného imania spoločnosti. Nadväzne na vyššie uvedené skutočnosti a s prihliadnutím na objem kumulovanej straty z predchádzajúcich rokov SK, a.s. predpokladá k 31.12.2002 dosiahnutie zápornej hodnoty vlastného imania.

V zmysle zákona č. 328/1991 o konkurze a vyrovnaní v znení neskorších predpisov, ak je dlžník nepretržite 60 dní v predĺžení ( jedným z kritérií posúdenia predĺženia subjektu je aj hodnota vlastného imania), je povinný podať na seba návrh na vyhlásenie konkurzu. 

V snahe predísť tomuto riziku SK, a.s. navrhuje vloženie pohľadávok MF SR voči SK, a.s. z realizácií vyhlásení o ručení, ktoré vyplývajú zo splátok úrokov z úverov VÚB, a.s., SLSP, a.s. a IRB, a.s. poskytnutých ako zdrojové krytie postúpených klasifikovaných pohľadávok v I. a II. vlne, ako aj z realizovaných splátok istiny a úrokov redistribučného úveru NBS poskytnutého na krytie úverov na trvalo obracajúce sa zásoby. do základného imania spoločnosti , 

V tejto súvislosti bude nevyhnutné novelizovať príslušné ustanovenie zákona č. 303/1995 Z.z. o rozpočtových pravidlách, a to prechodné ustanovenie § 55 doplniť o nový odsek 8: „pohľadávky z návratných finančných výpomocí poskytnutých podľa § 6 ods. 5 písm. d) právnickej osobe alebo prevzatých právnickou osobou, na ktorú prešli pohľadávky z úverov v rámci reštrukturalizácie úverového portfólia bánk uvedený v osobitnom predpise ^34 ^a) môže ministerstvo vložiť ako nepeňažný vklad do základného imania tejto právnickej osoby.“ 

/odkaz 34 a): § 17 ods. 1 zákona č. 483/2001 Z. z. o bankách a o zmene a doplnení niektorých zákonov/